**SVEUČILIŠTE J. J. STROSSMAYERA U OSIJEKU, STUDENTSKI CENTAR U OSIJEKU, Istarska 1b**

Sukladno članku 20. Pravilnika o uvjetima i načinu ostvarivanja prava redovitih studenata na subvencionirano stanovanje (NN 68/2023, 77/2024.), Studentski centar u Osijeku dana 1. srpnja 2025. godine raspisuje

**NATJEČAJ**

**ZA OSTVARIVANJE PRAVA STUDENATA NA SMJEŠTAJ**

**U STUDENTSKIM DOMOVIMA U AKADEMSKOJ GODINI 2025./2026.**

**Studentski dom „Vladimir Prelog“, Ulica Julija Knifera 3 u Osijeku (istočni i zapadni paviljon)**

**Studentski paviljon „Lavoslav Ružička“, Ulica Julija Knifera 3 u Osijeku (novi paviljon)**

**Studentski dom „Dr. Andrija Štampar“, Ivana Gorana Kovačića 4 u Osijeku**

**Studentski dom „Dr. Franjo Tuđman“, Osječka 7 u Požegi**

1. **OPĆI UVJETI**

Pravo na subvencionirano stanovanje imaju studenti u redovitom statusu koji su hrvatski državljani, državljani države članice Europske unije, Europskoga gospodarskog prostora i Švicarske Konfederacije te osobe u skladu sa Zakonom o međunarodnoj i privremenoj zaštiti, koji su upisani na visoka učilišta u Republici Hrvatskoj na sveučilišne prijediplomske studije, sveučilišne diplomske studije, sveučilišne integrirane prijediplomske i diplomske studije, stručne kratke studije, stručne prijediplomske studije i stručne diplomske studije, studenti s invaliditetom upisani na doktorske studije te studenti prema posebnim odlukama Ministarstva znanosti, obrazovanja i mladih pod uvjetima određenim Pravilnikom o uvjetima i načinu ostvarivanja prava redovitih studenata na subvencionirano stanovanje (dalje u tekstu: Pravilnik).

Pravo na subvencionirano stanovanje nemaju izvanredni studenti niti redoviti studenti kojima je mjesto prebivališta u mjestu studiranja.

1. **NAPUTAK ZA PRISTUP NATJEČAJU**

**Prijave za smještaj u studentskom domu u Osijeku i Požegi** se podnose **preporučenom poštom ili osobno, predajom na recepciji studentskog doma,** od 01.07.2025. do 21.07.2025. godine na adresu: STUDENTSKI PAVILJON LAVOSLAV RUŽIČKA (novi studentski paviljon), Ulica Julija Knifera 3, 31000 Osijek.

Obvezni dio prijave su Obrazac A (ispisana web prijava) i Obrazac B, koji se nalaze na web stranici Studentskog centra u Osijeku.

**Troškovi obrade** natječaja za smještaj iznose 6,00 EUR. Uz prijavu treba obvezno priložiti i dokaz o uplati (potvrdu o uplati/kopiju uplatnice) s podatcima: primatelj – Studentski centar u Osijeku, broj računa primatelja (IBAN): HR0623400091100179650, model HR00, poziv na broj primatelja - upisati OIB studenta uplatitelja, opis plaćanja - troškovi obrade natječaja.

Studenti koji prvi put upisuju prvu godinu studija (brucoši) **ne moraju u trenutku prijave biti upisani na studij**. Ukoliko student ostvari pravo na subvencionirani smještaj, a ne bude upisan na studij u ak. god. 2025./2026., gubi pravo na smještaj.

Molbe s nepotpunom dokumentacijom neće biti razmatrane. Dokumentacija se ne vraća. Prijave pristigle nakon roka neće biti razmatrane.

1. **DOKUMENTACIJA POTREBNA ZA PRIJAVU NA NATJEČAJ:**
   * + 1. **OBVEZNA DOKUMENTACIJA:**

* **OBRAZAC A (ispisana web prijava) i**
* **odgovarajući OBRAZAC B (koji ovjerava srednja škola ili visoko učilište)**

Popunjen obrazac prijave (obrazac A) uz odgovarajući obrazac B, zajedno s traženom dokumentacijom, studenti trebaju **poslati preporučenom poštom.**

Student je dužan popuniti **online prijavu (obrazac A)** putem poveznice na web stranici [Studentskog](http://www.stucos.unios.hr) centra u Osijeku. Bez popunjene web prijave student ne može pristupiti natječaju. Studenti su u prijavi (obrascu A) dužni navesti OIB-e članova obitelji. Studenti čiji članovi obitelji nemaju OIBdužni su u sklopu prijave na natječaj dostaviti vlastoručno potpisanu i ovjerenu izjavu s popisom članova obitelji koji nemaju OIB.

Prilikom online prijave (popunjavanja obrasca A) studenti daju suglasnost na pristup sustavu EDIP Porezne uprave i sustavu e-Matica.

Suglasnost studenta da se preuzmu podaci o njegovim prihodima i prihodima članova njegove obitelji iz sustava EDIP Porezne uprave u sklopu online prijave preduvjet je za ostvarivanje izravnog prava na subvencionirano stanovanje vezanoga za prosječne mjesečne prihode obitelji. Svi studenti (iz RH, kao i svi ostali) koji žele ostvariti izravno pravo/dodatne bodove temeljem visine mjesečnih prihoda zajedničke obitelji trebaju dati **suglasnost na preuzimanje podataka iz sustava EDIP (Porezna uprava**). Suglasnost se daje na način, da se za svakog člana obitelji, uključujući maloljetnu braću i sestre, upiše OIB i obavezno pošalje potpisana Izjava o zajedničkom kućanstvu na kojoj će biti ispisana suglasnost. **Izjava o zajedničkom kućanstvu će biti ispisana kao druga stranica obrasca, nakon dovršetka prijave.**

**Za članove kućanstva bez OIB-a, student treba dostaviti Izjavu o članovima kućanstva bez OIB-a koja je sastavni dio natječajne dokumentacije.**

Zajedničko kućanstvo je svaka zajednica osoba, bez obzira na srodstvo, koje zajedno stanuju, zajedno privređuju i troše ostvarene prihode te zajedno koriste pokretnine i nekretnine za podmirenje osnovnih životnih potreba. Članom kućanstva smatra se i dijete koje se nalazi na školovanju do završetka redovitog školovanja, a najkasnije do navršene 26. godine života. Uzdržavatelj studenta smatra se članom njegova kućanstva i kada ne žive na istom prebivalištu ako je student u sustavu redovitog obrazovanja, a najdulje do navršene 26. godine života djeteta (osim u slučajevima kada se raskid obiteljskih odnosa može dokazati rješenjem nadležnih tijela).

* Studenti koji nemaju prebivalište u RH, **osim označavanja suglasnosti prilikom online prijave**,trebaju podnijeti **i potvrdu nadležne Porezne uprave** o visini dohotka za 2024. godinu za sve članove zajedničke obitelji.
* Studenti koji nemaju prebivalište u RH trebaju podnijeti **potvrdu o visini ukupno isplaćene obiteljske mirovine** od nadležne ustanove za mirovinsko osiguranje za 2024. g. za članove zajedničke obitelji koji su u mirovini.

Za ostvarivanje dodatnih bodova temeljem redovitog školovanja brata ili sestre predškolske ili školske dobi ili redovnog studija, potrebne su **potvrde o školovanju** za svakog brata ili sestru. Za učenike osnovnih i srednjih škola u RH dovoljno je prilikom web prijave dati **suglasnost za preuzimanje podataka iz e-Matice**.

Za **braću i sestre studente** potrebno je **dostaviti potvrdu o redovitom školovanju**.

Student koji ne da suglasnost na pristup navedenim sustavima, odnosno ne dostavi potvrde nadležne Porezne uprave o visini dohotka za 2024. godinu za sve članove zajedničkog kućanstva, odnosno potvrde o redovitom školovanju braće i sestara, **ne može ostvariti pravo/dodatne bodove** po osnovama prosječnih mjesečnih prihoda obitelji, odnosno redovitosti školovanja braće i sestara u osnovnoj i srednjoj školi.

Obrasce B1 – B4 (ovisno o studiju i godini studija) student je dužan isprintati i popuniti. Obrasci moraju biti potpisani od strane studentai odgovorne osobe učilišta ili srednje škole te **ovjereni pečatom**.

* Studenti koji prvi put upisuju prvu godinu studija **(brucoši) dostavljaju obrazac B1**. U slučaju da srednja škola nije u mogućnosti ovjeriti obrazac B1, moraju poslati **ovjerene kopije svjedodžbi** **svih razreda** srednje škole.
  + - 1. **PRIVOLA ZA PRIKUPLJANJE I OBRADU OSOBNIH PODATAKA** je uvjet za prijavu na natječaj, a daje se prilikom web prijave označavanjem polja privole kvačicom.
      2. **OSTALA DOKUMENTACIJA:**

• **Dokumentacija koja nije izdana u Republici Hrvatskoj** mora biti priznata kao inozemna kvalifikacija od nadležnih Agencija (svjedodžbe srednjih škola, diplome i prijepisi ocjena sa fakulteta). Priznavanje inozemne kvalifikacije obavlja Agencija za strukovno obrazovanje i obrazovanje odraslih - ASOO, Agencija za odgoj i obrazovanje AZOO, te Agencija za znanost i visoko obrazovanje AZVO.

• **Studenti koji su imali ukupni postotak riješenosti na višoj razini državne mature od 80% i viš**e (za sve obvezne predmete) trebaju dati suglasnost za preuzimanje podataka iz e-Matice.

• **Kopija važeće osobne iskaznice.**

• Studenti do navršenih 26 godina života koji se prijavljuju na prebivalištu bez članova zajedničke obitelji dužni su dostaviti OIB i **presliku osobne iskaznice oba roditelja**.

• **Domovnica** kao dokaz hrvatskog državljanstva (važi za studente iz Bosne i Hercegovine i drugih država koje nisu članice EU).

• Studenti koji su **državljani države članice Europske unije, Europskoga gospodarskog prostora i Švicarske Konfederacije** te osobe u skladu sa **Zakonom o međunarodnoj i privremenoj zaštiti** trebaju dostaviti kopiju osobne iskaznice ili putovnice izdane od strane matične države studenta za studenta državljana države članice Europske unije, Europskoga gospodarskog prostora i Švicarske Konfederacije ili boravišnom iskaznicom koju izdaje Ministarstvo unutarnjih poslova Republike Hrvatske.

• Osobe sukladno **Zakonu o međunarodnoj i privremenoj zaštiti** trebaju poslati potvrdu o statusu osobe s pravom na azil ili korisnika supsidijarne zaštite u skladu s propisima koji reguliraju prava osoba pod međunarodnom i privremenom zaštitom koju izdaje Ministarstvo unutarnjih poslova.

• Studenti **sportaši** od I. do IV. kategorije trebaju priložiti rješenje o kategorizaciji sportaša koje izdaje Hrvatski olimpijski odbor ili Hrvatski paraolimpijski odbor ili Hrvatski sportskog saveza gluhih.

1. **UVJETI ZA OSTVARENJE IZRAVNOG PRAVA NA SUBVENCIONIRANO STANOVANJE**

**A) Na temelju kriterija izvrsnosti**

Izravno pravo na subvencionirano stanovanje prema kriteriju izvrsnosti od točke 1. do točke 6. ostvaruju studenti kojima mjesečni prihodi obitelji u prethodnoj kalendarskoj godini (2024. godina) ne prelaze po članu obitelji iznos od 100% proračunske osnovice (441,44 EUR) te koji ispunjavaju jedan od sljedećih uvjeta:

1. Studenti koji će **prvi put upisati prvu godinu** sveučilišnog prijediplomskog studija, stručnog kratkog studija, stručnog prijediplomskog studija ili sveučilišnog integriranog prijediplomskog i diplomskog studija, a koji imaju opći uspjeh 5,0 tijekom svih razreda srednjoškolskog obrazovanja,

2. Studenti **prvi put upisani u prvu godinu** sveučilišnog prijediplomskog studija, stručnog kratkog studija, stručnog prijediplomskog studija, sveučilišnog integriranog prijediplomskog i diplomskog studija, koji imaju prosjek ocjena na studiju najmanje 4,5 uz najmanje stečenih 55 ECTS bodova u tekućoj akademskoj godini, a zaključno do dana prijave na natječaj,

3. Studenti **viših godina** sveučilišnog prijediplomskog studija, stručnog kratkog studija, stručnog prijediplomskog studija, sveučilišnog integriranog prijediplomskog i diplomskog studija, koji imaju prosjek ocjena na studiju najmanje 4,5 uz najmanje stečenih 55 ECTS bodova u tekućoj akademskoj godini, a zaključno do dana prijave na natječaj, te prosječno 55 i više ECTS bodova u prethodnim godinama studiranja,

4. Studenti koji **prvi put upisuju prvu godinu sveučilišnog diplomskog studija ili stručnog diplomskog studija**, a koji imaju prosjek ocjena na prethodnoj razini studija (sveučilišnom prijediplomskom ili stručnom prijediplomskome studiju) najmanje 4,5 te prosječno 55 i više ECTS bodova na prethodnoj razini studija,

5. Studenti **prve godine sveučilišnog diplomskog studija i stručnog diplomskog studija** koji imaju prosjek ocjena na prethodno završenoj razini studija (sveučilišnom prijediplomskom ili stručnom prijediplomskom studiju) te na prvoj godini sveučilišnog diplomskog studija ili stručnog diplomskog studija najmanje 4,5 uz najmanje stečenih 55 ECTS bodova u tekućoj akademskoj godini, a zaključno do dana prijave na natječaj te prosječno 55 i više ECTS bodova u prethodnim godinama studiranja,

6. Iznimno, studenti **prve godine** sveučilišnog diplomskog studija i stručnog diplomskog studija **koji se izvodi u neparnom broju semestar**a i koji imaju prosjek ocjena na prethodno završenoj razini studija (sveučilišni prijediplomski ili stručni prijediplomski studij) te **u ljetnome semestru** najmanje 4,5 uz najmanje stečenih 27 ECTS bodova u tekućoj akademskoj godini, a zaključno do dana prijave na natječaj te prosječno 55 i više ECTS bodova u prethodnim godinama studiranja.

**Kako bi ostvarili izravno pravo, studenti iz točaka 1. - 6., osim slanja osnovne dokumentacije, obvezni su:**

- prilikom web prijave dati suglasnost da se preuzmu podaci o prihodima studenta i članova njegove obitelji iz sustava EDIP Porezne uprave

Studenti koji nemaju prebivalište u RH trebaju dostaviti i:

- potvrdu nadležne Porezne uprave za sve članove obitelji o visini dohotka za 2024. godinu

- potvrdu o visini ukupno isplaćene obiteljske mirovine od nadležne ustanove za mirovinsko osiguranje za 2024. g. (samo za članove zajedničke obitelji koji su u mirovini).

**Studenti koji prvi put upisuju prvu godinu studija ne moraju u trenutku prijave biti upisani na studij.**

Studenti koji prvi put upisuju prvu godinu, a kojima srednja škola nije u mogućnosti ovjeriti obrazac B1, moraju poslati ovjerene kopije svjedodžbi svih razreda srednje škole.

**B)** **Na temelju ostalih kriterija**

Izravno pravo na subvencionirano stanovanje ostvaruju studenti:

1. Studenti, djeca smrtno stradaloga hrvatskog branitelja iz Domovinskoga rata i pripadnika Hrvatskog vijeća obrane, djeca nestalog hrvatskog branitelja iz Domovinskog rata i pripadnika HVO-a i studenti djeca HRVI iz Domovinskoga rata i pripadnika HVO-a kojem je priznat status ratnog vojnog invalida po pravomoćnom rješenju nadležnog tijela Bosne i Hercegovine

2. Studenti, djeca poginulih, umrlih i nestalih pod okolnostima iz članka 6., 7. i 8. Zakona o zaštiti vojnih i civilnih invalida rata, studenti koji su civilni invalidi rata čije je oštećenje organizma nastalo pod okolnostima iz članka 8. navedenoga zakona te studenti, djeca mirnodopskih vojnih i civilnih invalida rata I. skupine sa 100% oštećenjem organizma čiji mjesečni prihodi u prethodnoj kalendarskoj godini ne prelaze po članu kućanstva iznos od 60 % proračunske osnovice,

3. Studenti, djeca civilnih invalida iz Domovinskoga rata I. skupine sa 100 %-tnim oštećenjem organizma i studenti koji su djeca poginulih, umrlih ili nestalih u Domovinskome ratu i civilni invalidi iz Domovinskoga rata koji:

4. Studenti koji primaju potporu za obrazovanje prema propisima o hrvatskim braniteljima iz Domovinskoga rata i članova njihovih obitelji,

koji ispunjavaju jedan od sljedećih uvjeta:

* + imaju prosječno 55 i više ECTS bodova u prethodnim godinama studiranja
  + prvi put upisuju prvu godinu studija, a u srednjoj školi su imali prosjek 4.0 i više (brucoši)
  + su u tekućoj akademskoj godini prvi put upisali prvu godinu prve razine studija i do dana prijave na natječaj stekli 30 i više ECTS bodova.

**Kako bi ostvarili izravno pravo, studenti iz točaka 1. - 4., osim slanja osnovne dokumentacije, obvezni su:**

- rješenje ili potvrdu o priznatom statusu nadležnoga upravnog tijela županije ili Grada Zagreba, odnosno za pripadnike HVO-a rješenje Federalnog ministarstva za pitanja branitelja i invalida Domovinskog rata, ili

- potvrdu o primanju potpore za obrazovanje koju izdaje Zaklada hrvatskih branitelja iz Domovinskog rata i članova njihovih obitelji.

**C) Na temelju jednog od sljedećih uvjeta**

Izravno pravo na subvencionirano stanovanje ostvaruju studenti:

1. Studenti kojima su oba roditelja umrla, nestala ili nepoznata

Kako bi ostvarili izravno pravo, studenti iz točke 1. dužni su, **osim osnovne dokumentacije,** priložiti:

- za umrlog roditelja – kopiju smrtnog lista

- za nepoznatog roditelja - izvod iz matične knjige rođenih ili kopiju rodnog lista studenta iz kojeg je vidljivo da je jedan roditelj nepoznat

- za nestalog roditelja - potvrda Ministarstva unutarnjih poslova o statusu nestale osobe

2. Studenti čiji su roditelji razvedeni (uključujući i djecu iz izvanbračnih zajednica), a preminuo je onaj kome su bili sudski dodijeljeni ili s kojim su živjeli

Kako bi ostvarili izravno pravo, studenti iz točke 2. dužni su, **osim osnovne dokumentacije** priložiti:

- kopiju sudske odluke o rastavi braka, odnosno sudske odluke o dodjeli skrbništva ili izjavu studenta ovjerena kod javnog bilježnika za djecu iz izvanbračnih zajednica

- za umrlog roditelja – kopiju smrtnog lista

3. Studenti koji imaju status osobe koja je pod skrbništvom ili je kao dijete bila pod skrbništvom ili joj je priznato pravo na socijalnu uslugu smještaja ili joj je kao djetetu bilo priznato pravo na socijalnu uslugu smještaja na temelju propisa iz područja socijalne skrbi

Kako bi ostvarili izravno pravo, studenti iz točke 3. dužni su, **osim osnovne dokumentacije** priložiti:

- rješenje ili potvrdu o priznavanju prava na socijalnu uslugu smještaja koju izdaje nadležna ustanova iz područja socijalne skrbi

4. Studenti s invaliditetom 1. grupe, uključujući i studente s invaliditetom 1. grupe upisane na doktorski studij

Kako bi ostvarili izravno pravo, studenti iz točke 4. dužni su, **osim osnovne dokumentacije** priložiti:

- potvrdu o upisu u Registar osoba s invaliditetom koja sadrži postotak utvrđenog oštećenja organizma ili stupanj oštećenja funkcionalnih sposobnosti, a koju izdaje Hrvatski zavod za javno zdravstvo.

Studenti koji ostvaruju pravo na subvencionirani smještaj u studentskim domovima na temelju uvjeta određenih od točke 1. do točke 4., mogu to pravo ostvarivati **i od 16. srpnja do 31. kolovoza**.

**V. UVJETI I DOKUMENTI ZA OSTVARIVANJE DODATNIH BODOVA**

1. Studenti koji su upisani u drugu godinu studija, a u prethodnim godinama ostvarili su najmanje 55 ECTS bodova

2. Studenti koji su upisani u treću godinu studiranja, a u prethodnima godinama studiranja su ostvarili u prosjeku najmanje 55 ECTS bodova

3. Studenti koji su upisani u četvrtu godinu studiranja, a u prethodnim godinama studiranja su ostvarili u prosjeku najmanje 55 ECTS bodova

4. Studenti koji su upisani u petu godinu studiranja, a u prethodnim godinama studiranja su ostvarili u prosjeku najmanje 55 ECTS bodova

5. Studenti koji su upisani u šestu godinu studiranja, a u prethodnim godinama studiranja su ostvarili u prosjeku najmanje 55 ECTS bodova

6. Studenti koji će u akademskoj godini (za koju se raspisuje natječaj) upisati prvi put prvu godinu sveučilišnog diplomskog studija ili stručno diplomskog studija ostvaruju bodove kao i studenti iz stavaka 2. i 3. ovisno o propisanom trajanju prethodno završenoga studija.

7. Studenti koji su završili sveučilišni preddiplomski ili stručni preddiplomski studij s propisanim trajanjem od 3,5 godine i koji će u akademskoj godini (za koju se raspisuje natječaj) u statusu redovitog studenta upisati prvi put prvu godinu ili su u tekućoj akademskoj godini upisani u prvi semestar sveučilišnog diplomskog ili stručnog diplomskog studija, ostvaruju bodove kao i studenti iz stavka 3.

8. Studenti koji su u tekućoj akademskoj godini upisani u prvu ili drugu godinu sveučilišnog diplomskog studija i prvu ili stručnog diplomskog studija, ostvaruju bodove kao i studenti iz stavaka 3. i 4. ovisno o broju godina studiranja na svim razinama studija, uključujući i tekuću akademsku godinu.

*Studenti iz stavaka 1. do 8. koji ispunjavaju uvjete iz ovoga članka mogu ostvariti bodove samo prema jednoj osnovi**iz navedenih stavaka.*

9. Studenti koji u tekućoj akademskoj godini ostvare 58 ili više ECTS bodova uključujući i ECTS bodove za završni rad na sveučilišnom prijediplomskom ili stručnom prijediplomskom studiju zaključno do dana prijave na natječaj, a u prethodnim godinama studiranja su ostvarili u prosjeku najmanje 55 ECTS bodova na svim razinama.

10. Studenti koji prvi put upisuju prvu godinu studija na prijediplomskoj razini ili stručni kratki studij (BRUCOŠI), a položili su ispite obveznoga dijela državne mature na višoj razini te postigli rezultat u ukupnome postotku od 80% i više

- trebaju **dati suglasnost za preuzimanje podataka iz e-Matice**

11. Studenti koji prvi put upisuju prvu godinu studija (BRUCOŠI), a osvojili su neku od državnih nagrada na službenim natjecanjima iz područja koja su vezana uz nastavni program (jedno od prvih triju mjesta) tijekom srednjoškolskog obrazovanja

- podnose **presliku potvrde o dodjeli nagrade**.

12. Studenti koji prvi put upisuju prvu godinu studija, a osvojili su neku od međunarodnih nagrada iz područja koja su vezana uz nastavni program (jedno od prvih triju mjesta) tijekom srednjoškolskog obrazovanja.

- obvezni su to dokumentirati **uvjerenjem ustanove koja je dodijelila nagradu**.

*Studenti koji ostvaruju bodove na temelju stavka 11. i 12. (državne ili međunarodne nagrade) mogu bodove ostvariti samo po jednoj osnovi i za samo jednu državnu ili međunarodnu nagradu.*

13. Studenti dobitnici Rektorove nagrade (ne uključujući posebne Rektorove nagrade i priznanja)

- obvezni su to dokumentirati **uvjerenjem** ustanove koja je dodijelila nagradu

14. Studenti dobitnici Dekanove nagrade (ne uključujući posebne Dekanove nagrade i priznanja visokih učilišta)

- podnose **presliku potvrde**

15. Studenti dobitnici Pročelnikove nagrade (nisu uključene posebne Pročelnikove nagrade i priznanja visokih učilišta)u slučaju veleučilišnih i sveučilišnih odjela kao ustrojstvenih jedinica visokih učilišta

- obvezni su to dokumentirati **uvjerenjem ustanove** koja je dodijelila nagradu

*Studenti koji ostvaruju bodove na temelju stavaka 13., 14. i 15. (Rektorove, Dekanove ili Pročelnikove nagrade) mogu bodove iskoristiti samo po jednoj osnovi te za pojedinačnu nagradu samo jedanput tijekom studija.*

16. Studenti koji su upisani na studij kojim se stječe visokoobrazovna kvalifikacija za zvanja koja su definirana kao deficitarna zanimanja na državnoj razini i nalaze se u prvih 10 na listi deficitarnih studija Hrvatskoga zavoda za zapošljavanje

- podnose **potvrdu visokog učilišta** o upisu na studijski program

**Popis deficitarnih zanimanja** prema podacima HZZ za akademsku godinu 2025./2026. priložen je natječaju objavljenom na web stranicama Studentskog centra u Osijeku.

17. Studenti kojima je jedan roditelj preminuo, nestao ili nepoznat

- za umrlog roditelja – trebaju dostaviti **kopiju smrtnog lista**

- za nepoznatog roditelja - trebaju dostaviti **kopiju izvoda iz matične knjige rođenih ili kopiju rodnog lista studenta iz kojeg je vidljivo da je jedan roditelj nepoznat**

- za nestalog roditelja - trebaju dostaviti **potvrdu Ministarstva unutarnjih poslova** o statusu nestale osobe

18. Studenti razvedenih roditelja (uključujući i djecu iz izvanbračnih zajednica), a koji žive u kućanstvu samo s jednim roditeljem

- trebaju priložiti **kopiju sudske odluke** o rastavi braka ili **izjavu studenta** o prestanku izvanbračne zajednice ovjerenu kod javnog bilježnika

*Studenti koji ispunjavaju uvjete iz stavka 17. i 18. (kojima je jedan roditelj preminuo, nestao ili nepoznat, kojima su roditelji razvedeni ili su rođeni u izvanbračnoj zajednici) mogu ostvariti bodove samo po jednoj osnovi iz navedenih stavaka.*

19. Studenti koji imaju brata ili sestru predškolske dobi ili sustavu redovitoga osnovnoškolskog, srednjoškolskog i visokog obrazovanja u akademskoj godini za koju se raspisuje natječaj uz uvjet da žive u kućanstvu

Za brata ili sestru koji će početi studirati u akademskoj godini 2025./26. potrebno je priložiti:

- **potvrdu visokog učilišta** o upisu u tekuću akademsku godinu za brata ili sestru koji su u sustavu redovitog obrazovanja

Za brata ili sestru koji se školuju izvan RH potrebno je priložiti **potvrdu škole** ili **visokog učilišta**.

20. Student čiji je brat ili sestra korisnik prava na doplatak za pomoć i njegu ili prava na osobnu invalidninu na temelju propisa iz područja socijalne skrbi

- status dokazuje **rješenjem** o ostvarivanju prava na osobnu invalidninu, odnosno rješenje o ostvarivanju prava na doplatak za pomoć i njegu koje izdaje nadležna ustanova iz područja socijalne skrbi

*Studenti koji ispunjavaju uvjete iz stavaka 19. i 20. mogu ostvariti bodove samo po jednoj osnovi iz navedenih stavaka za svakog brata ili sestru.*

21. Studenti koji imaju jednog ili oba roditelja s tjelesnim oštećenjem od 100% (osim tjelesnog oštećenja iz Domovinskog rata)

- trebaju priložiti **potvrdu** o upisu u Registar osoba s invaliditetom koja **sadrži postotak utvrđenog oštećenja** organizma **ili stupanj oštećenja** funkcionalnih sposobnosti, a koju izdaje Hrvatski zavod za javno zdravstvo.

22. Studenti s invaliditetom 2. grupe

- trebaju priložiti **potvrdu** o upisu u Registar osoba s invaliditetom koja **sadrži postotak utvrđenog oštećenja organizma ili stupanj oštećenja funkcionalnih sposobnosti**, a koju izdaje Hrvatski zavod za javno zdravstvo.

23. Student koji je korisnik ili čiji su roditelji korisnici prava na zajamčenu minimalnu naknadu na temelju propisa iz područja socijalne skrbi ili prava na novčanu naknadu za nezaposlene hrvatske branitelje iz Domovinskoga rata i članove njihovih obitelji prema propisu kojim se uređuju prava hrvatskih branitelja iz Domovinskoga rata i članova njihovih obitelji ili prava na novčanu naknadu za civilne stradalnike iz Domovinskoga rata prema propisu kojim se uređuju prava civilnih stradalnika iz Domovinskoga rata ili novčane egzistencijalne naknade razvojačenim braniteljima koji su pripadnici Hrvatskog vijeća obrane ostvaruju na temelju propisa kojima se uređuju prava branitelja u Bosni i Hercegovini

- trebaju priložiti **potvrdu ili rješenje o priznatom pravu** na naknadu za nezaposlene hrvatske branitelje iz Domovinskog rata i članove njihovih obitelji, potvrda ili rješenje o novčanoj naknadi za civilne stradalnike iz Domovinskog rata koje izdaje **nadležno upravno tijelo županije, odnosno Grada Zagreba**

- trebaju priložiti **rješenje o priznatom pravu** na novčanu egzistencijalnu naknadu razvojačenim braniteljima koje izdaje nadležno tijelo **Federalnog ministarstva za pitanja branitelja i invalida Domovinskog rata**

24. Studenti pod međunarodnom i privremenom zaštitom u skladu s propisima koji reguliraju prava osoba pod međunarodnom i privremenom zaštitom

- trebaju priložiti **potvrdu o statusu** osobe s pravom na azil ili korisnika supsidijarne zaštite u skladu s propisima koji reguliraju prava osoba pod međunarodnom i privremenom zaštitom koju izdaje Ministarstvo unutarnjih poslova

25. Student koji je roditelj

- treba priložiti **kopiju rodnog lista djeteta**

26. Student čiji ukupni prosječni mjesečni prihod po članu kućanstva u prethodnoj kalendarskoj godini iznosi:

– 120,00 EUR ili manje

– od 120,01 EUR do 160,00 EUR

– od 160,01 EUR do 200,00 EUR,

– od 200,01 EUR do 240,00 EUR

– od 240,01 EUR do 280,00 EUR

– od 280,01 EUR do 320,00 EUR

– od 320,01 EUR do 360,00 EUR

– od 360,01 EUR do 400,00 EUR

– od 400,01 EUR do 100 % proračunske osnovice (441,44 EUR).

trebaju dati **suglasnost za pristup podacima iz sustava EDIP** (Porezna uprava).

Studenti koji imaju prebivalište izvan RH, **osim suglasnosti za pristup podacima iz sustava EDIP** (Porezna uprava), **trebaju priložiti i**:

- potvrde nadležne Porezne uprave o visini dohotka za 2024. godinu, **za sve članove zajedničke obitelji, uključujući maloljetnu braću i sestre, te studenta** kao podnositelja zahtjeva za smještaj u studentski dom,

- potvrde o visini ukupno isplaćene obiteljske mirovine nadležne ustanove za mirovinsko osiguranje za 2024. godinu (za sve članove zajedničke obitelji koji su u mirovini),

- kopije osobnih iskaznica svih članova zajedničkog kućanstva koji su prijavljeni na istoj adresi

Studenti čiji članovi kućanstva nemaju OIB dužni su dostaviti vlastoručno potpisanu i ovjerenu izjavu s popisom članova kućanstva koji nemaju OIB.

*Ako student ostvari bodove po točki 23., ne može ih ostvariti po točki 26. ovoga natječaja.*

Bodovi prema posebnim propisima za studente koji ne ostvaruju izravno pravo na subvencionirano stanovanje sukladno čl. 8. Pravilnika:

27. Studenti, djeca smrtno stradaloga branitelja iz Domovinskoga rata i pripadnika HVO-a, djeca nestaloga hrvatskog branitelja iz Domovinskoga rata i pripadnika HVO-a, djeca HRVI-ja iz Domovinskoga rata i pripadnika HVO-a kojem je priznat status ratnoga vojnog invalida prema pravomoćnom rješenju nadležnoga tijela Bosne i Hercegovine te studenti, djeca hrvatskih branitelja iz Domovinskoga rata i pripadnika HVO-a koji su u obrani suvereniteta sudjelovali najmanje 100 dana u borbenome sektoru

28. Studenti, djeca civilnoga invalida iz Domovinskoga rata sa 100 %-tnim oštećenjem organizma i studenti djeca civilne osobe poginule, umrle ili nestale u Domovinskom ratu

29. Studenti, djeca osoba poginulih, umrlih ili nestalih pod okolnostima iz članka 6., 7. i 8. Zakona o zaštiti vojnih i civilnih invalida rata, djeca civilnih invalida rata čije je oštećenje organizma nastalo pod okolnostima iz članka 8. ovoga Zakona i djeca mirnodopskih vojnih i civilnih invalida rata I. skupine sa 100 % oštećenja organizma ako im mjesečna primanja po članu ne prelaze 60% proračunske osnovice.

- Studenti iz točke 27. - 29. trebaju priložiti:

- **rješenje ili potvrdu** o priznatom statusu nadležnoga upravnog tijela **županije, odnosno Grada Zagreba**

- za pripadnike HVO-a **rješenje Federalnog ministarstva** za pitanja branitelja i invalida Domovinskog rata.

30. Studenti, djeca smrtno stradalih osoba iz članka 107. Zakona o protuminskom djelovanju (pirotehničari i inspektori Ministarstva), čija je smrt nastala zbog ozljede na radu za vrijeme obavljanja poslova iz članka 107. ovoga Zakona, ako im mjesečni prihodi po članu kućanstva ne prelaze 60% proračunske osnovice

31. Studenti, djeca stradalih osoba I. i II. skupine iz članka 110. Zakona o protuminskom djelovanju (osoba s invaliditetom koja ima 100% oštećenje organizma).

- Studenti iz točke 30. - 31. trebaju priložiti **dokaz o priznatom statusu** Ministarstva unutarnjih poslova

*Uvjeti i način bodovanja, opisani su u Pravilniku o uvjetima i načinu ostvarivanja prava redovitih studenata na subvencionirano stanovanje, koji je objavljen na web stranici* [*http://www.stucos.unios.hr*](http://www.stucos.unios.hr)*.*

**VI. REZULTATI NATJEČAJA I PRIGOVORI**

**REZULTATI NATJEČAJA**

Privremene rang-liste bit će objavljene na oglasnim pločama Studentskog centra u Osijeku, Istarska 1b i Studentskog paviljona Lavoslav Ružička, Ulica Julija Knifera 3 u Osijeku te na internet stranicama Studentskog centra u Osijeku <http://www.stucos.unios.hr>

**PRIGOVOR**

Prigovor na privremenu rang-listu upućuje se u roku **od 8 dana od dana objave rezultata** Povjerenstvu za rješavanje prigovora, Studentski paviljon Lavoslav Ružička, Ul. Julija Knifera 3, 31000 Osijek, **isključivo poštom preporučeno** s naznakom – POVJERENSTVU ZA RJEŠAVANJE PRIGOVORA.

Prigovor se upućuje **u slučaju pogreške u bodovanju** dokumentacije poslane na natječaj, a **dodatna dokumentacija poslana u roku za prigovor neće biti uvažena.**

----

Studentski centar u Osijeku provodi postupak raspodjele mjesta u skladu s propisima općeg upravnog postupka, uključujući provjeru vjerodostojnosti isprava koje služe za utvrđivanje prava.

Podnošenjem prijave i dokumenata na natječaj, student prihvaća navedene naputke.

Studentski centar u Osijeku će po službenoj dužnosti pribaviti podatke iz državnih matica (matica rođenih i matica umrlih) pristupom web aplikaciji "Uvid u osobna stanja građana". Pristup i korištenje predmetnih osobnih podataka obavit će se sukladno pozitivnim propisima o zaštiti osobnih podataka. Uvid po službenoj dužnosti moguć je samo za osobe upisane u matične knjige u RH.

Za osobe koje nisu upisane u matične knjige RH potrebno je dostaviti dokumente navedene u uvjetima natječaja.

Studentski centar u Osijeku, temeljem suglasnosti koju student daje u prijavi na natječaj, preuzima i provjerava podatke o studentu i članovima njegove obitelji iz sustava EDIP (Porezna uprava) i e-Matica radi ostvarivanja prava na subvencionirano stanovanje prema Pravilniku o uvjetima i načinu ostvarivanja prava redovitih studenata na subvencionirano stanovanje.

Tekst natječaja, Pravilnik o uvjetima i načinu ostvarivanja prava redovitih studenata na subvencionirano stanovanje i Odluku o iznosu subvencije i kvoti za subvencionirano stanovanje u ak. god. 2025./2026. možete pronaći i na web stranici Studentskog centra [www.stucos.unios.hr](http://www.stucos.unios.hr).